Канферэнцыя гэтага года прайшла ў чатырох секцыях: “Навуковыя даследаванні і эксперымент”, “Мадэль адзення”, “100 вырабаў з непатрэбных рэчаў”, якія праводзяцца ў форме асабістага першынства, і секцыя “Плакат”, якая праводзілася завочна. У мерапрыемстве ўдзельнічалі хлопцы і дзяўчаты дзвюх узроставых катэгорый: ад 11 да 14 гадоў і ад 15 да 18 гадоў. Па прычыне вялікай колькасці ўдзельнікаў мерапрыемства прайшло ў некалькі этапаў, а пасля адборачнага тура лепшыя работы былі прадстаўлены на суд кампетэнтнага журы. Несумненна, магчымасці чалавечай фантазіі проста здзіўляюць. Конкурсныя работы ўдзельнікаў канферэнцыі былі самымі разнастайнымі — ад свяцільні з водаправодных кранаў да аквапонікі, ад пірацкага фрэгата з адходаў да стварэння трохмернай лазернай выявы ў прасторы. Можна толькі ганарыцца ўменнем падлеткаў бачыць арыгінальныя метады выкарыстання матэрыялаў і ўвасабляць самыя незвычайныя задумы.